Drie kinders beseer in fratsongeluk by laerskoolFoto: ER24 Russel Meiring, woordvoerder van ER24, het gesê die voorval het in Swayimane gebeur. Die dak van een van die klaskamers is deur ŉ sterk wind afgewaai en stukke daarvan het bo-op die kinders te lande gekom. Drie kinders, tussen sewe en 10 jaar oud, is beseer. “Die kinders het gelukkig net geringe beserings opgedoen en nadat hulle deur paramedici ondersoek is, is hulle in die sorg van verpleegpersoneel by die plaaslike kliniek gelaat,” het Meiring gesê. Paramedici het na die skool teruggekeer om te verseker dat geen ander beserings aangemeld is nie en die toneel veilig is. Die polisie was op die toneel om die voorval te ondersoek, het Meiring gesê.